
Уважаеми читатели,
Пожелаваме Ви една Вълшебна Коледа,изпълнена с много приятни емоции  и незабравими преживявания!

Пожелаваме Ви една по-щастлива,весела и изпълнена с обич и успехи нова година! Нека се научим да прощаваме, нека бавно остаряваме, нека повече да се обичаме, на себе си да приличаме, Нека бъдем по-добри не само в такива дни! Да бъде Коледата ви незабравима, а годината - неповторима! Да сте здрави, весели, засмени от Бог благословени!

Честита Коледа и Весела Нова Година!
БОЛНИТЕ ОТ ДИАБЕТ В ПЛЕВЕНСКО СЕ УВЕЛИЧАВА
Около един милион са болните от диабет в България, като мъжете  диабетици (53 процента), са повече от жените.Това съобщи доц. Катя Тодорова, ръководител на Клиниката по ендокринология на Университетската болница в Плевен. Тя изтъкна, че изключително тревожна е тенденцията на постоянното увеличаване на болните от диабет в Плевенска област, които в голямата си част са в активна възраст. Резултатите показват, че в сравнение с миналата година показателите се влошават. Плевенската клиника по ендокринология съвместно  с Регионална организация на Българска асоциация диабет (БАД)-Плевен  за четвърти пореден път отбелязаха Световния ден за борба с диабета с Ден на отворените врати. Те започнаха на 9 ноември и продължиха до 13 ноември, петък. Профилактиката е от ключово значение. Това е акцентът на кампанията. Диабетът е хронично прогресиращо заболяване, което изисква строго придържане към диета и лечение. Ефективната профилактика е важна, тъй като социалната значимост е голяма и разходите за борба с диабета се увеличават. Ендокринологичната клиника на УМБАЛ в Плевен е осъществила поредица от срещи и изследвания на болните от диабет с цел навременен контрол на болестта, както и на пациенти, които са в преддиабетно състояние. Идеята е усложненията да бъдат предотвратени. Съвместно с Дружеството на диабетиците в Плевен лекарите постоянно информират страдащите от диабет и изнасят лекции, обединени от „синия кръг та надеждата“, който е символ на Световната здравна организация. Тука е мястото да изразим нашата голяма признателност и на Председателя на БАД-Плевен Даниела Илиева за упоритата и работа за осъществяване на идеите на асоциацията. По повод Световния ден за борба с диабета в Клиниката се проведоха безплатно измервания на кръвна захар и гликиран хемоглобин, като се даваха и консултации. Желаещите, които  се възползваха от тази възможност се записаха предварително.

„Измерването на кръвната захар и гликиран хемоглобин тези дни не е кампанийно. Целогодишно ние не отказваме прегледи и консултации на нашите пациенти с диабет", коментира доц. д-р Тодорова . Тя поясни, че е традиция в Клиниката, старшата сестра два пъти в седмицата да провежда и обучения сред пациентите с диабет, които са лежащо болни, но вратите са отворени и за всички, които искат да получат нови знания. Друга тревожна статистика е, че се увеличава процентът на болните, които са с лошо поддържана метаболитна компенсация. 56% от тестваните имат ниво на гликирания хемоглобин, който е златен стандарт за оценка на нивото на кръвната захар, под 7%.  Това означава, че те имат отлична метаболитна компенсация. Но 32% от изследваните са показали лош метаболитен контрол, което означава, че вече имат усложнения от заболяването. От друга страна ниският социално икономически статус, както и трудовата незаетост на голям брой от болните са демотивиращи фактори за поддържане на необходимата диета, която е задължителна към медикаментозното лечение. На самият ден 14 ноември членове на плевенската организация на БАД и други болни от диабет присъстваха на молебена за здраве, който се отслужи в църквата "Св. Троица"в града ни.

Румен Петков, организатор клуб
ВСЕОТДАЙНОСТ КЪМ ДЕЦАТА С УВРЕДЕН СЛУХ
Рехабилитацията на деца с увреден слухе важна за цялостното им развитие. Иванка Радева е сурдопедагог, работил в Кабинета по ранна рехабилитация на деца с увреден слух в Плевен почти от самото му откриване. Тя е и единственият рехабилитатор от 1977 г. досега. През 1984 г. КРРДУС-Плевен става домакин на Национален научно-технически семинар, както и такъв през 1998 г., на които г-жа Радева изнася показно практически занимания с деца с увреден слух, от които се вижда колко успешно са прилагани методиките на ранната рехабилитация и колко е голям напредъкът в слухово-говорното развитие на най-малките плевенчани. Специалист с изключителна всеотдайност, любов към децата, готова винаги за съвети към родителите на проблемните деца. Във връзка с наскоро отбелязания 40-ти юбилей на Центъра за ранна рехабилитация на деца с увреден слух към СГБ-Плевен, г-жа Радева сподели за рехабилитационната грижа:

-Г-жа Радева, в кой момент от живота на дете с увреден слух навлиза рехабилитаторът и защо е нужна рехабилитация?

Ранното откриване на глухотата дава възможност рехабилитацията да се провежда във възрастта, когато децата естествено се научават да говорят и не се позволява да се стигне до изоставане в тяхното психическо и интелектуално развитие.

-Кои деца и на каква възраст имат нужда от слухово-речева рехабилитация?

Всички деца с увреден слух трябва да се рехабилитират. Както вече изтъкнах, това е важно за тяхното физическо, психическо и интелектуално развитие.

-Кой етап от работата Ви с децата бихте определили като най-труден?

Първата среща с родителите и детето е най-важна и много трудна. Родителите са в стрес, объркани са. Важно условие за успешна слухово-говорна рехабилитация е родителите да осъзнаят проблема, както и пътя, който трябва да извървят за неговото решаване. Когато са наясно с целта, която преследват 
- Детето да се научи да чува и да развие говор - те се мотивират и активно участват в процеса на рехабилитацията. Взаимодействието рехабилитатор-родител спомага за по-успешното приложение на рехабилитацията в домашни условия. Известно е, че всеки възрастов период от развитието на детето е характерен с различни особености. Освен това, при прехода от един възрастов етап в друг се наблюдават по-резки промени. Понякога се стига до криза в развитието. Такива са кризата на третата година, на седмата, на пубертета. Чрез съвместната работа между рехабилитатора и родителя те се преодоляват или въобще не настъпват. Това се постига при правилно възпитание, правилен режим на отглеждане и правилно приложение на слухово-говорната рехабилитация у дома.

-Рехабилитацията – колко честа е и по какви методи се прилага, какво включва тя? Как е организирано провеждането на рехабилитационния процес в КРРДУС Плевен?

Рехабилитацията в КРРДУС - Плевен се провежда ежедневно. Работя по програма, която включва раздели за слухови, речеви и езикови цели, важни за комуникативното развитие на слухоувредените деца. С децата се работи строго диференцирано, с по-интензивно слухово-говорно стимулиране, но в същата последователност на развитие, както при чуващите деца.

-Когато трябва да се направи избор за протезиране със слухов апарат или кохлеарен имплант, обикновено решението е трудно, поради многото информация и противоречиви съвети. Към какво според Вас е препоръчително да се придържат родителите в такава ситуация?

Слухопротезирането зависи от степента на увреждане на слуха. Рехабилитаторът консултира родителите, но решението по какъв начин да се протезира детето - със слухов апарат или КИ, го вземат родителите.

-Каква част от професионалните умения на един рехабилитатор е необходимо да овладее родителят, за да запази и надгражда постигнатото от специалиста в работата с детето си и у дома?

Присъствието на родителите по време на занимания ги учи как да работят с детето и вкъщи. Редовното провеждане на консултации спомага за успешната работа у дома. Най-важното, което научават родителите, е да бъдат търпеливи, последователни и уверени в работата с детето. Тогава резултатите не закъсняват.

-Поддържате ли контакти с бившите си възпитаници?

Да. Много от тях ме търсят, за да споделят постигнатото. 

Тишина
НЕЗРЯЩИТЕ ОТ ПЛЕВЕН ОТБЕЛЯЗАХА СВОЯ ДЕН
На 15 октомври, Ден на белия бастун по традиция членовете на клуба на слепите на ул. Гренадирска 30 за поредна година отбелязаха този ден. Това е ден в който не се празнува а по един недвусмислен начин се напомня на обществото, че сред нас има и такива хора. Затова трябва да проявяваме по-голяма толерантност и разбиране към тях. Този ден бе и по-специален за членовете на ТСО на ССБ-Плевен поради това, че гост на събирането в клуба бе кмета на града проф. д-р Димитър Стойков. Той заедно с останалите гости бяха посрещнати по стар славянски обичай с хляб и сол. Председателят на Териториална организация на слепите Плевен Володя Христов с няколко встъпителни думи откри събитието, като поздрави членовете на организацията и гостите. Сътрудничката на Регионална организация на слепите-Плевен Милка Танкова прочете на присъстващите за значението и смисъла на белия бастун. Гостите също отправиха пожелания за здраве и борбеност, за упоритост при преодоляване на трудностите които им поднася зрителното затруднение. Те подариха за ползване в клуба на апарати за измерване на кръвно налягане и кръвна захар. След това всички се почерпиха със сладки, баница и безалкохолни напитки.

Едно от последващите мероприятия на слепите хора, бе Регионалната конференция. Тя се проведе на 24 ноември 2015 г. в зала "Гена Димитрова на Регионална библиотека-Плевен. Гости на конференцията бяха г-н Васил Долапчиев, Председател на ССБ, г-н Емил Узунов, Председател на КС на ССБ, г-н Иванчо Атанасов, Председател на Регионална организация на инвалидите-Плевен, г-н Иван Крумов, Почетен председател на ССБ и Велизар Хинков, Управител на хотел "Релакс"-Шипково. Приет бе отчетния доклад на УС иКС на РСО на ССБ-Плевен, програмата за работа на организациите през следващия отчетен период. Тази конференция освен отчетна, бе и изборна. За председател на регионалната организация делегатите отново избраха инж. Павлин Ангелов, а за Председател на КС на РСО-Плевен Невяна Сотирова.
Румен Петков. Организатор клуб

45 ДЕЦА И МЛАДЕЖИ ПОЛЗВАТ ЦЕНТРОВЕТЕ ЗА НАСТАНЯВАНЕ ОТ СЕМЕЕН ТИП
Общо 45 деца и младежи са настанени вече в Центровете за настаняване от семеен тип в град Плевен. Това стана ясно по време на пресконференция в Община Плевен за представяне на резултатите от проект „Предоставяне на социални услуги в общността в 6 центъра за настаняване от семеен тип за деца и младежи, изведени от специализирани институции”. Постигнатите резултати от реализирането на проекта и продължаването на социалната услуга „Център за настаняване от семеен тип“ като Делегирана от държавата дейност бяха представени от Стефан Захариев, ръководител на проекта. В момента в града ни функционират четири от шесте предвидени в проекта центрове. Това е така поради липсата на насочени деца за настаняване. Стефан Захариев изказа своята надежда, че след 1 декември това ще се промени и ще има възможност за настаняване на децата в готовите центрове. На 3 ноември са били настанени първите деца в Център за настаняване от семеен тип на ул. „Люляк” 48. Центърът е един от шестте ЦНСТ и е четвъртият разкрит по проекта. Той е предназначен за деца без увреждания. Единадесетте деца са настанени там от ДДЛРГ „Детелина”.От февруари функционират останалите три центъра. В ЦНСТ за деца и младежи с увреждания на ул.„Трите бора” 21са настанени 11 лица – 7 деца и 4 младежи от ДМСГД – Плевен. 12 лица са настанени в ЦСНТ за деца и младежи с увреждания  на ул. „Гургулят” 55. От тях 4 са деца и 8 младежи от ДДУИ – Берковица, ДДУИ – Крушари и ЦНСТ – Крушари. Именно за лицата, настанени в този център, са необходими и най-много грижи, тъй като те са от различни места и с различни увреждания. Сред тях има и лежащоболни, които се нуждаят от по-специфични грижи. Последният ЦНСТ е този на ул. „Бяло море” 16, който е за деца без увреждания. 

Там са настанени 11 деца от ДДЛРГ „Детелина”. Персоналът, ангажиран в предоставянето на социалните услуги за деца и младежи в ЦНСТ, е бил от 83 души. Към момента той е намален на 60, а скоро от него ще останат само 44 работещи. Стефан Захариев припомни, че Център за настаняване от семеен тип е социална услуга от резидентен тип, която предоставя жизнена среда за пълноценното израстване и развитие на деца, лишени от родителска грижа, за които към момента на настаняване в него са изчерпани възможностите за връщане в биологичното семейство, настаняване при близки и роднини или приемно семейство.
Община Плевен
3 ДЕКЕМВРИ, МЕЖДУНАРОДЕН ДЕН НА ХОРАТА С УВРЕЖДАНИЯ
На 3 декември отбелязваме Международния ден на хората с увреждания. Той е обявен за такъв през 1992 г. от Генералната асамблея на ООН. Неговата цел е постоянно да мотивира политиците и институциите да предприемат по-ефективни действия, с които да се гарантира достъпът до общата архитектурна среда на хората с увреждания; достъпът до общообразователната система, до общия пазар на труда, до информация и до процесите на изработване и вземане на политически решения, които имат отношение към тях. Посланията на този ден са различни, защото и политиките по отношение на хората с увреждания имат много лица. Предизвикателството на днешния ден обаче е, че той задължава всички, които говорят и обсъждат проблемите на хората с увреждания, да слагат ударението върху човека и неговата индивидуалност и лично достойнство, а не върху увреждането му. Основните изисквания за спазването на човешките права се прилагат и спрямо хората с увреждания. За съжаление, днес хората с увреждания се сблъскват с най-много трудности, когато се опитват да реализират правата си. Основна цел на политиките за хората с увреждания е да се създават условия те да имат същия индивидуален избор и контрол над живота си, както хората без увреждания. Република България все още не е предприела действия за присъединяване  към Конвенцията на ООН за правата на хората с увреждания, а това е първият международен договор в сферата на правата на хората с увреждания със задължаващ характер. Документът разглежда проблемите им изцяло в перспективата на човешките права, посочвайки мерките, които държавните и недържавните структури трябва да предприемат, за да гарантират, че правата на хората с увреждания се спазват наравно с правата на всички останали. Безусловно присъединяването на България към тази конвенция е една амбициозна задача и нейната реализацията ще изисква съвместните усилия на институциите, гражданския сектор и бизнеса.

БОЖЕСТВЕНАТА СМОЛА

Тамянът е една от най-древните и най-ценни субстанции за  кадене, той е „мозъкът на небето”, символизиращ святост. Има едно  плато в Оман-Дофар. Местните жители наричат това място храм под открито небе. Тук дърветата плачат с божествени сълзи. Прекрасни гори, в които дърветата излъчват плътен и гъст мирис на тамян, са покрили платото с гъсти корони, запазвайки в своите сенки свещения аромат. Много хилядолетия драгоценната ароматична смола тамян (ливан –  така се среща в по-старите преводи на Библията) била единственият източник на доходи за обитателите на изгубените в пустинята селища. Южната част на пустинята, опънала се през целия Арабски полуостров, граничи с оманската провинция Дофар. Именно там, върху каменистото високопланинско плато растат дърветата, за които се разказват легенди. Още в древни времена югозападният район  на държавата Оман-Дофар, бил известен като важен център на  търговията с тамян. Днес, когато тамянът не се използва
  толкова много, в света съществуват само няколко места, където може да се намери. Заради многото мъгли в този район съществува легендата, че тамянът – това е роса, падаща от дърветата. В дърветата се правят нарези. През дъждовния сезон, който започва след това, сок, който много прилича на мляко, се издига по ствола и изтича през нарезите. Арабите го наричат „сълзите на боговете”. Три-четири седмици съхне върху ствола на дърветата, а след това започва времето, когато             събират реколтата. От едно дърво събират до 400 гр. тамян. Днес само старците знаят къде растат дърветата и какво трябва да се прави с тях. Тамянът като благовоние се използва вече  пет хиляди години.  Цветът на благовонията може да бъде от опушено  кехлибарен до нефритово зелен, блед като лунна светлина, а всички останали нямат никаква ценност. За оманците бил това, което е нефтът сега – най-важната експортна стока и източник на благосъстояние. над 300 000 дървета на платото Дофар плачат с божествени сълзи.
ЛЮБОПИТНИ ФАКТИ ЗА СНЕГА

Всеки българин приема снега като нещо обичайно, без което зимата не може да мине. Но има и хора, които никога не са виждали сняг и посрещат Коледа на плажа по бански. Независимо от кой тип хора сме, има факти за снега, които е възможно да не сме чували. Ето и някои от тях:

1. Снегът е минерал, точно както диамантите и солта;

2. Прясно навалелият сняг се състои от 90-95% въздух, което го прави толкова добър термо изолатор;

3. Повечето снежинки имат размер по-малък от сантиметър. Според книгата на рекордите Гинес, най-голямата падала някога снежинка е имала диаметър над 30 см. Паднала е във Форт Кеог, Монтана, САЩ; 

4. В Антарктида, голямото количество сняг отразява звуковите вълни с невероятна ефективност. Някои изследователи твърдят, че са чували човешки гласове от разстояние над километър и половина;

5. Прекалено многото сняг може да подлуди човек. Доказателство затова е пиблоктог (арктическа истерия) - вид истерия, която се наблюдава при хората, живеещи на места като Гренландия и Арктика;

6. Поради все по-увеличаващата се популярност на ските, сноуборда и снегоходите, инфраструктурата, свързана с тях се увеличава рязко през последните 50 г. в САЩ. В резултат на това са загинали около 270 души само за последното десетилетие;

7. В центъра на почти всяко снежно кристалче има малко парченце, което може да бъде всичко - от вулканична пепел до частица от открития Космос;

8. Защо всяко снежно кристалче има различна форма - това зависи от температурата, при която се е формирало;

9. Колко различни форми снежни кристалчета има? Според редица учени съществуват 6 различни форми с централна симетрия, а всяка снежинка е абсолютно уникална.
АРОМАТНИ ЦАРЕВИЧНИ ХЛЕБЧЕТА

Продукти: 150 гр. брашно с набухватели, 100 гр. царевично брашно, половин ч.л. сол, 1 ч.л. сода за хляб, 50 гр. натрошено сирене, 2 с.л. нарязани маслини( без костилките), 2 с.л. босилек или магданоз - ситно нарязан, 2 с.л. нарязани сушени домати, 1 яйце, 300 мл. прясно мляко, 2 с.л. зехтин, 50 гр. кашкавал, нарязан на малки кубчета.

Начин на приготвяне: Брашното с набухватели се пресява и се смесва с царевичното брашно, солта и содата. Разбърква се с натрошеното сирене, маслините, босилека и сушените домати. Яйцето се разбива с тел заедно с млякото и зехтина. Добавя се към брашнената смес, като се разбърква с дървена бъркалка кратко, само докато продуктите се смесят. Сипва се в намаслени формички за мъфини, поръсва се с кубчета кашкавал и се пече 20 мин. във фурна, загрята до 180 градуса. Хлебчетата се поднасят горещи с масло.

Мария Андреева , Звук и светлина
Съставители: инж. Румен Петков 

